જામનગરના વેપારી અશ્વિનકુમાર મથુરાદાસ પાંઉ તથા દિવ્યાબહેન એ. પાંઉ હંમેશાથી બેટી બચાવો તથા કન્યા કેળવણીના સમર્થક રહ્યા છે. સમયાંતરે તેમણે પોતાની રીતે આ અભિયાનને સમર્થન પણ આપ્યું છે અને લોકજાગૃતિના પ્રયાસો કર્યા છે. તેમણે પોતાની દીકરી અનામિકાને બીકોમ સુધી ભણાવી છે. જ્યારે દીકરીનું વેવિશાળ નક્કી થયું ત્યારે પણ લગ્ન પછી દીકરીનો અભ્યાસ ચાલુ રાખવાની ઇચ્છા વ્યક્ત કરી હતી. સામે તેમના જમાઇ દર્પણકુમાર અને વેવાઈ અંજુબહેન તથા સંજયભાઈ મદલાણી(રાજકોટ નિવાસી)એ પણ તેમને સમર્થન આપ્યું અને અનામિકાનો આગળનો અભ્યાસ ચાલુ રાખશે તેવી ખાતરી આપી હતી. અશ્વિનકુમાર પાંઉએ દીકરીના લગ્નની કંકોતરી પ્રિન્ટ કરાવી ત્યારે તેમાં દીકરી અને જમાઇના નામની સાથે તેની ડિગ્રીનો પણ ઉલ્લેખ કર્યો છે. તેમણે કંકોતરીના છેલ્લા કવર પર ‘બેટી બચાવો-બેટી પઢાવો’ના લોગો સાથેનો સંદેશો પ્રિન્ટ કર્યો છે. તેમણે લખ્યું છે કે, મા જોઇએ, બહેન જોઇએ, પત્ની જોઇએ તો દીકરી કેમ નહીં? એટલું જ નહીં, તેમણે દીકરી વ્હાલનો દરિયો અને દીકરીનું મહત્વ સમજાવતી એક કવિતા પણ કંકોતરીમાં પ્રિન્ટ કરાવી છે.